የደቡብ ሱዳን ሁለተኛዉ ዙር የሰላም ድርድር ከሁለት ሳምንት በኋላ ይጀምራል
 ¬-በምሰራቅ አፍሪካ የልማት በይነ መንግስታት/ኢጋድ /ዋና አደራዳሪነት እየተካሄደ ያለዉ የደቡብ ሱዳን ሁለተኛዉ ዙር የሰላም ድርድር እንደ አዉሮፓዉያን አቆጣጠር መጋቢት 20 ቀን 2014 ይጀመራል።የኢጋድ ልዩ መልእክተኛና የደቡብ ሱዳን አደራዳሪ ልዑክ ሰብሳቢና ዋና አደራዳሪ አምባሳደር ስዩም መስፍን ድርድሩ ለጊዜዉ ተቋርጦ የነበረዉ የደቡብ ሱዳን መንግስት ከእስር የተፈቱት የቀድሞ ባለስልጣናት በድርድሩ አይካተቱም የሚል አቋም በመያዙ እንደሆነ በሰጡት ጋዜጣዊ መግለጫ አስታዉቀዋል።ሁለቱ ተደራዳሪዎች ሙሉ በሙሉ ባይባልም መሰረታዊ በሆኑ ማዕቀፎች ላይ ስምምነት ላይ ደርሰዉ ተፈራርመዋል።የሲቪሉን ማህበረሰብ ማህበራዊና ሰብአዊ ደህንነት መጠበቅ፤ሀይል ያለመጠቀም፤ስልጣን በሀይል ሳይሆን በዲሞክራሲያዊ ምርጫ መያዝ እንደሚገባ ከተፈራረሙባቸዉ ስምምነቶች መካከል ዋና ዋናዎቹ መሆናቸዉን አምባሳደር ስዩም ገልፀዋል።አምባሳደር ስዩም እንደገለፁት ሁለተኛዉ ዙር ድርድር ከመጀመሩ በፊት ድርድሩን እንዴት ማካሄድና ዉጤታማ ማድረግ እንዳለባቸዉ ከኢጋድ ባለስልጣናት ጋር በቅርቡ በአዲስ አበባ  ይመክራሉ።በሀገሪቱ ዘላቂ የሆነ ሰላምና መረጋጋት ለማስፈን ይረዳ ዘንድ  በሀገሪቱ ያሉ የሴቶች አደረጃጀት፤የማሀበረሰብ፤የምሁራንና የሀገር ሽማግሌ ተወካዮች በቀጣዩ ድርድር ላይ ተሳታፊ እንደሚሆኑ አምባሳደሩ ጨምረዉ ገልፀዋል።በሀገሪቱም ጊዜአዊ ሰላም ለማስፈን ከኢትዮያ፣ጅቡቲ፣ኬንያ፣ሩዋንዳና ከብሩንዲ የተዉጣጣ ሰላም አስከባሪ ሀይል እንደሚሰማራ አምባሳደር ስዩም አስታዉቀዋል።ይህ የሚሆነዉ ግን ስምሪቱ ከተባበሩት መንግስታትና ከአፍሪካ ህብረት ይሁንታ ሲያገኝ በመሆኑ ከሁለቱ አካላት ጋር ዉይይት እየተካሄደ ይገኛል።አምባሳደር ስዩም ወታደሮቿን በደቡብ ሱዳን ያሰፈረችዉ ኡጋንዳም የሰላም አስከባሪ ጦር የሚተካላት ከሆነ ወታደሮቿን ከሀገሪቱ ለማስወጣት ዝግጁ መሆኗን አሳዉቃለች ብለዋል።